PMIndiaData/PMIndiaSum huggingface dataset:
പ്രധാനമന്ത്രി തമിഴ്‌നാട്ടിലെ തിരുപ്പൂര്‍ സന്ദര്‍ശിച്ചു

തമിഴ്‌നാട്ടിലെ തിരുപ്പൂര്‍ സന്ദര്‍ശിച്ച പ്രധാനമന്ത്രി ശ്രീ. നരേന്ദ്ര മോദി വിവിധ വികസന പദ്ധതികള്‍ ഉദ്ഘാടനം ചെയ്തു. തിരുപ്പൂരിലെ പെരുമനല്ലൂര്‍ ഗ്രാമത്തിലാണു വികസന പദ്ധതികളുടെ ഉദ്ഘാടനം നിര്‍വഹിക്കപ്പെട്ടത്. തിരുപ്പൂരില്‍ എംപ്ലോയീസ് സ്‌റ്റേറ്റ് ഇന്‍ഷുറന്‍സ് കോര്‍പറേഷ(ഇ.എസ്.ഐ.സി.)ന്റെ മള്‍ട്ടി സ്‌പെഷ്യാലിറ്റി ആശുപത്രിക്കു പ്രധാനമന്ത്രി തറക്കല്ലിട്ടു. 100 കിടക്കകളോടുകൂടിയ ഈ മികച്ച ആശുപത്രി ഇ.എസ്.ഐ. ആക്റ്റിന്റെ പരിധിയില്‍ വരുന്ന, തിരുപ്പൂരിലെയും പരിസര പ്രദേശങ്ങളിലെയും ഒരു ലക്ഷത്തിലേറെ തൊഴിലാളികള്‍ക്കും കുടുംബാംഗങ്ങള്‍ക്കും വൈദ്യസഹായം ഉറപ്പാക്കും. നിലവില്‍ നഗരത്തില്‍ ഉള്ളതു കേവലം രണ്ട് ഇ.എസ്.ഐ.സി. ഡിസ്‌പെന്‍സറികളാണ്. വിദഗ്ധ ചികില്‍സകള്‍ക്ക് 50 കിലോമീറ്റര്‍ സഞ്ചരിച്ചു കോയമ്പത്തൂരിലുള്ള ഇ.എസ്.ഐ.സി. മെഡിക്കല്‍ കോളജ് ആശുപത്രിയില്‍ പോകേണ്ട സ്ഥിതിയാണ് ഉള്ളത്. ചെന്നൈയിലുള്ള ഇ.എസ്.ഐ.സി. ആശുപത്രി രാഷ്ട്രത്തിനു സമര്‍പ്പിക്കുന്ന ചടങ്ങും പ്രധാനമന്ത്രി നിര്‍വഹിച്ചു. 470 കിടക്കകളോടു കൂടിയ ഈ ആശുപത്രിയില്‍ വൈദ്യശാസ്ത്രത്തിന്റെ എല്ലാ ശാഖകളിലും മെച്ചമാര്‍ന്ന ചികില്‍സ ലഭ്യമാകും. തൃശ്ശിനാപ്പള്ളി വിമാനത്താവളത്തിന്റെ സംയോജിത കെട്ടിടത്തിന്റെ ഉദ്ഘാടനവും ചെന്നൈ വിമാനത്താവളം ആധുനികവല്‍ക്കരണ പദ്ധതിയും ശ്രീ. നരേന്ദ്ര മോദി ഉദ്ഘാടനം ചെയ്തു. തൃശ്ശിനാപ്പള്ളി വിമാനത്താവളത്തിലെ പുതിയ കെട്ടിടം പ്രവര്‍ത്തനക്ഷമമാകുന്നതോടെ പ്രതിവര്‍ഷം 36.3 ലക്ഷം യാത്രക്കാരെ കൈകാര്യം ചെയ്യാന്‍ സാധിക്കും. തിരക്കേറിയ വേളകളില്‍ ഒരു മണിക്കൂറില്‍ 2,900 യാത്രക്കാര്‍ക്കു വരെ സൗകര്യമൊരുക്കാന്‍ സാധിക്കുന്ന കേന്ദ്രം നിര്‍മിച്ചിരിക്കുന്നതു ഭാവിയില്‍ ആവശ്യമായി വന്നേക്കാവുന്ന വികസനസാധ്യതകള്‍ മുന്നില്‍ക്കണ്ടാണ്. ഇ-ഗേറ്റുകള്‍, യാത്രികരെ പരിശോധിക്കാനുള്ള ബയോമെട്രിക് സംവിധാനം എന്നിവ ഉള്‍പ്പെടെയുള്ള നൂതന സൗകര്യങ്ങള്‍ക്ക് ഇടമുള്ള ചെന്നൈ വിമാനത്താവള നവീകരണ പദ്ധതി രാജ്യാന്തര നിര്‍ഗമന ടെര്‍മിനലിലെ തിരക്കു ഗണ്യമായി കുറയ്ക്കുന്നതിന് ഉപകാരപ്പെടും. ഭാരത് പെട്രോളിയം കോര്‍പറേഷന്‍ ലിമിറ്റഡി(ബി.പി.സി.എല്‍.)ന്റെ എന്നോര്‍ കോസ്റ്റല്‍ ടെര്‍മിനല്‍ ചടങ്ങില്‍വെച്ചു രാഷ്ട്രത്തിനു സമര്‍പ്പിക്കപ്പെട്ടു. ടോണ്ടിയാര്‍പേട്ടിലെ സംവിധാനങ്ങള്‍ക്കു ബദലാണ് ഇത്. ഈ ടെര്‍മിനല്‍ യാഥാര്‍ഥ്യമായതോടെ കൊച്ചിയില്‍നിന്നു തീരത്തുകൂടെ ചരക്കു കടത്താന്‍ സാധിക്കുമെന്നതിനാല്‍ റോഡ് വഴിയുള്ള ചരക്കുകടത്തു കുറച്ചുകൊണ്ടുവരാന്‍ സാധിക്കും. ചെന്നൈ തുറമുഖത്തുനിന്ന് ചെന്നൈ പെട്രോളിയം കോര്‍പറേഷ(സി.പി.സി.എല്‍.)ന്റെ മണാലി എണ്ണ ശുദ്ധീകരണ ശാലയിലേക്കുള്ള അസംസ്‌കൃത എണ്ണ പൈപ്പ്‌ലൈനിന്റെ ഉദ്ഘാടനം പ്രധാനമന്ത്രി മോദി നിര്‍വഹിച്ചു. വര്‍ധിത സുരക്ഷാ സംവിധാനങ്ങളോടുകൂടി നിര്‍മിച്ച ഈ പൈപ്പ്‌ലൈന്‍ അസംസ്‌കൃത എണ്ണയുടെ സുരക്ഷിതവും ആശ്രയിക്കത്തക്കതുമായ ലഭ്യത ഉറപ്പുവരുത്തും. തമിഴ്‌നാട്ടിനും അയല്‍സംസ്ഥാനങ്ങള്‍ക്കും ഈ പദ്ധതി നേട്ടമാണ്. എ.ജി.-ഡി.എം.എസ്. മെട്രോ സ്‌റ്റേഷന്‍ മുതല്‍ വാഷര്‍മെന്‍പേട് മെട്രോ സ്‌റ്റേഷന്‍ വരെ ചെന്നൈ മെട്രോ യാത്രാ സര്‍വീസ് ദീര്‍ഘിപ്പിക്കുന്നതു പ്രധാനമന്ത്രി ഉദ്ഘാടനം ചെയ്തു. 10 കിലോമീറ്റര്‍ വരുന്ന ഈ പദ്ധതി ചെന്നൈ മെട്രോയുടെ ആദ്യഘട്ടമാണ്. ഇതോടെ പദ്ധതിയുടെ ആദ്യഘട്ടമായ 45 കിലോമീറ്റര്‍ പൂര്‍ണമായും പ്രവര്‍ത്തനം ആരംഭിച്ചു. ചടങ്ങുകള്‍ക്കുശേഷം പ്രധാനമന്ത്രി ഇന്ന് അദ്ദേഹം സന്ദര്‍ശിക്കുന്ന അവസാന കേന്ദ്രമായ ഹൂബ്ലിയിലേക്കു തിരിച്ചു.
പ്രധാനമന്ത്രി മൊസാംബിക് ദേശീയ അസംബ്ലി സന്ദര്‍ശിച്ചു, മാലുവാനായിലെ സയന്‍സ് ആന്‍ഡ് ടെക്‌നോളജി പാര്‍ക്കിലെ വിദ്യാര്‍ഥികളുമായി സംവദിച്ചു

പ്രധാനമന്ത്രി ശ്രീ. നരേന്ദ്ര മോദി മപുടോയിലുള്ള മൊസാംബിക് ദേശീയ അസംബ്ലി സന്ദര്‍ശിച്ചു. ദേശീയ അസംബ്ലി പ്രസിഡന്‍റ് കുമാരി വെറോനിക്ക മക്കാമോയുമായി ചര്‍ച്ച നടത്തുകയും ചെയ്തു. മാലുവാനയിലുള്ള സയന്‍സ് ആന്‍ഡ് ടെക്‌നോളജി പാര്‍ക്കിലെ സെന്റര്‍ ഫോര്‍ ഇന്നൊവേഷന്‍ ആന്‍ഡ് ടെക്‌നോളജിക്കല്‍ ഡെവലപ്‌മെന്‍റ് കേന്ദ്രം പ്രധാനമന്ത്രി സന്ദര്‍ശിച്ചു. ടെക്‌നിക്കല്‍ സ്റ്റാര്‍ട്ടപ്പുകള്‍ക്കായുള്ള ഇന്‍ക്യുബേഷന്‍ സൗകര്യവും ഐ.ടി. അനുബന്ധ മേഖലകള്‍ക്കായുള്ള ക്ലാസ് റൂം പരിശീലനങ്ങളും ഉള്‍പ്പെടെയുള്ള പ്രധാന സേവനങ്ങള്‍ നല്‍കുന്ന കേന്ദ്രമാണിത്. വിദ്യാര്‍ഥികളുമായി സംവദിച്ച പ്രധാനമന്ത്രി പഠനകേന്ദ്രത്തില്‍ തങ്ങള്‍ക്കുണ്ടായ അനുഭവങ്ങള്‍ പങ്കുവെക്കാന്‍ അവരെ ക്ഷണിച്ചു. ഇന്ത്യന്‍ വിദ്യാഭ്യാസ സ്ഥാപനങ്ങളിലെ പൂര്‍വ്വവിദ്യാര്‍ഥികളെയും അദ്ദേഹം കണ്ടു. മാപ്പുട്ടോയിലെ ഇന്ത്യന്‍ വംശജരുമായി സംവദിക്കവേ, വിദേശ ഇന്ത്യക്കാര്‍ക്ക് ആദ്യമായി സ്വത്വബോധം സമ്മാനിച്ചത് ആഫ്രിക്കയാണെന്നു പ്രധാനമന്ത്രി ചൂണ്ടിക്കാട്ടി. തലമുറകളായി ഇന്ത്യന്‍ ആചാരങ്ങള്‍ നിലനിര്‍ത്തുന്നതിന് ഇന്ത്യന്‍ വംശജരെ അദ്ദേഹം അഭിനന്ദിച്ചു.
നേതാജി സുഭാഷ് ചന്ദ്രബോസിന്റെ ബൃഹത്തായ പ്രതിമ ഇന്ത്യാ ഗേറ്റിൽ സ്ഥാപിക്കുമെന്ന് പ്രധാനമന്ത്രി

നേതാജി സുഭാഷ് ചന്ദ്രബോസിന്റെ പ്രതിമ ഇന്ത്യാ ഗേറ്റിൽ സ്ഥാപിക്കുമെന്ന് പ്രധാനമന്ത്രി ശ്രീ നരേന്ദ്ര മോദി പ്രഖ്യാപിച്ചു. നേതാജി സുഭാഷ് ചന്ദ്രബോസിന്റെ ബൃഹത്തായ പ്രതിമ പൂർത്തിയാകുന്നതുവരെ, 2022 ജനുവരി 23-ന് അദ്ദേഹത്തിന്റെ ജന്മദിനത്തിൽ പ്രധാനമന്ത്രി അദ്ദേഹത്തിന്റെ ഹോളോഗ്രാം പ്രതിമ അനാച്ഛാദനം ചെയ്യും. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു : "രാഷ്ട്രം മുഴുവൻ നേതാജി സുഭാഷ് ചന്ദ്രബോസിന്റെ 125-ാം ജന്മവാർഷികം ആഘോഷിക്കുന്ന വേളയിൽ, കരിങ്കല്ലിൽ നിർമ്മിച്ച അദ്ദേഹത്തിന്റെ ബൃഹത്തായ പ്രതിമ ഇന്ത്യാ ഗേറ്റിൽ സ്ഥാപിക്കുമെന്ന വിവരം പങ്കിടുന്നതിൽ എനിക്ക് സന്തോഷമുണ്ട്. ഇത് അദ്ദേഹത്തോടുള്ള ഇന്ത്യയുടെ കടപ്പാടിന്റെ പ്രതീകമായിരിക്കും. നേതാജി ബോസിന്റെ ബൃഹത്തായ പ്രതിമ പൂർത്തിയാകുന്നതുവരെ, അദ്ദേഹത്തിന്റെ ഒരു ഹോളോഗ്രാം പ്രതിമ അതേ സ്ഥലത്ത് ഉണ്ടായിരിക്കും. നേതാജിയുടെ ജന്മദിനമായ ജനുവരി 23ന് ഞാൻ ഹോളോഗ്രാം പ്രതിമ അനാച്ഛാദനം ചെയ്യും.
ബുറേവി ചുഴലിക്കാറ്റുമായി ബന്ധപ്പെട്ട് നിലവിലുള്ള സ്ഥിതിഗതികളെക്കുറിച്ച് പ്രധാനമന്ത്രി കേരള മുഖ്യമന്ത്രിയുമായി ആശയവിനിമയം നടത്തി

ബുറേവി ചുഴലിക്കാറ്റുമായി ബന്ധപ്പെട്ട് സംസ്ഥാനത്തിന്റെ നിലവിലെ സ്ഥിതിഗതികളെക്കുറിച്ച് കേരള മുഖ്യമന്ത്രി ശ്രീ പിണറായി വിജയനുമായി പ്രധാനമന്ത്രി ശ്രീ നരേന്ദ്രമോദി ആശയവിനിമയം നടത്തി. '' ബുറേവി ചുഴലിക്കാറ്റുമായി ബന്ധപ്പെട്ട് സംസ്ഥാനത്തിലെ നിലവിലെ സ്ഥിതിഗതികളെക്കുറിച്ച് കേരള മുഖ്യമന്ത്രി ശ്രീ പിണറായി വിജയന്‍ജിയുമായി സംസാരിച്ചു. കേരളത്തിലെ ജനങ്ങളെ സഹായിക്കാന്‍ കേന്ദ്രത്തില്‍ നിന്ന് സാദ്ധ്യമായ എല്ലാ സഹായങ്ങളും വാഗ്ദാനം ചെയ്തു. ബാധിക്കപ്പെട്ട പ്രദേശങ്ങളില്‍ താമസിക്കുന്നവരുടെ സുരക്ഷിതത്വത്തിനും ക്ഷേമത്തിനുമായി പ്രാര്‍ത്ഥിക്കുന്നു'' ഒരു ട്വീറ്റില്‍ പ്രധാനമന്ത്രി പറഞ്ഞു
സിയോളിലെ യോന്‍സി സര്‍വകലാശാലയില്‍ മഹാത്മാ ഗാന്ധിയുടെ അര്‍ദ്ധകായ പ്രതിമ പ്രധാനമന്ത്രി അനാച്ഛാദനം ചെയ്തു

സിയോളിലെ യോന്‍സി സര്‍വകലാശാലയില്‍ മഹാത്മാ ഗാന്ധിയുടെ അര്‍ദ്ധകായ പ്രതിമ പ്രധാനമന്ത്രി ശ്രീ. നരേന്ദ്ര മോദി ഇന്ന് അനാച്ഛാദനം ചെയ്തു. ദക്ഷിണ കൊറിയന്‍ പ്രസിഡന്റ് ശ്രീ. മൂണ്‍ ജേ ഇന്‍, പ്രഥമ വനിത കിം ജുംഗ് സൂക്ക്, ഐക്യരാഷ്ട്രസഭ മുന്‍ സെക്രട്ടറി ജനറല്‍ ശ്രീ. ബാന്‍ കി മൂണ്‍ എന്നിവരും തദവസരത്തില്‍ സന്നിഹിതരായിരുന്നു. യോന്‍സി സര്‍വകലാശാലയില്‍ ഗാന്ധിജിയുടെ അര്‍ദ്ധകായ പ്രതിമ അനാച്ഛാദനം ചെയ്യാന്‍ സാധിച്ചത് ഒരു ബഹുമതിയാണെന്ന് തദവസരത്തില്‍ പ്രധാനമന്ത്രി പറഞ്ഞു. ഗാന്ധിജിയുടെ നൂറ്റി അന്‍പതാം ജന്‍മ വാര്‍ഷിക വേളയിലാണ് ഇത് ചെയ്യുന്നതെന്നത് കൂടുതല്‍ സവിശേഷകരമാണെന്ന് പ്രധാനമന്ത്രി പറഞ്ഞു. ഇന്ന് മാനവസമൂഹം അഭിമുഖീകരിക്കുന്ന രണ്ട് ശാപങ്ങളായ ഭീകരതയും കാലാവസ്ഥാ വ്യതിയാനവും മറികടക്കാന്‍ നമ്മെ സഹായിക്കാന്‍ ഗാന്ധിജിയുടെ ചിന്തകള്‍ക്കും ആദര്‍ശങ്ങള്‍ക്കും ശക്തിയുണ്ടെന്ന് പ്രധാനമന്ത്രി ചൂണ്ടിക്കാട്ടി. തന്റെ ജീവിതരീതിയിലൂടെ, പ്രകൃതിയുമായി ഇഴുകിച്ചേര്‍ന്ന് ജീവിക്കുന്നതെങ്ങനെയെന്നും എങ്ങനെ കാര്‍ബണ്‍ പാദമുദ്ര കുറയ്ക്കാമെന്നും ഗാന്ധിജി കാണിച്ചുതന്നു. വരും തലമുറകള്‍ക്കായി ശുദ്ധവും ഹരിതാഭവുമായ ഒരു ഭൂമി അവശേഷിപ്പിക്കേണ്ടതിന്റെ പ്രധാന്യവും അദ്ദേഹം കാണിച്ചു തന്നു, പ്രധാനമന്ത്രി കൂട്ടിച്ചേര്‍ത്തു. ദക്ഷിണ കൊറിയയിലെ ഏറ്റവും പ്രശസ്തമായ സര്‍വകലാശാലകളിലൊന്നാണ് യോന്‍സി. ലോക സമാധാനത്തിന്റെ ഒരു മൂര്‍ത്തീഭാവമായാണ് ദക്ഷിണകൊറിയയില്‍ ഗാന്ധിജിയെ കാണുന്നത്.
അന്താരാഷ്ട്ര യോഗാ ദിനത്തില്‍ പ്രധാനമന്ത്രി ലക്‌നൗവില്‍ സമൂഹ യോഗാഭ്യാസത്തില്‍ പങ്കെടുത്തു

ഇക്കൊല്ലത്തെ അന്താരാഷ്ട്ര യോഗാ ദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി ലക്‌നൗവില്‍ ഇന്ന് നടന്ന സമൂഹ യോഗാഭ്യാസത്തില്‍ പങ്കെടുത്തു. നഗരത്തില്‍ തോരാതെപെയ്ത മഴയ്ക്കിടയിലും രാംബായ് അംബേദ്ക്കര്‍ മൈതാനത്ത് നടന്ന പരിപാടിയില്‍ ആയിരക്കണക്കിന് ജനങ്ങള്‍ പങ്കെടുത്തു. ആവേശഭരിതരായ ജനാവലിയെ അഭിസംബോധന ചെയ്യവെ, രാജ്യത്തെമ്പാടും യോഗാ ദിനാഘോഷങ്ങളില്‍ പങ്കുചേരുന്നവര്‍ക്ക് ലക്‌നൗവില്‍ നിന്നുള്ള തന്റെ ആശംസകള്‍ പ്രധാനമന്ത്രി നേര്‍ന്നു. നിരവധി പേരുടെ ജീവിതത്തിന്റെ ഭാഗമായി ഇന്ന് യോഗ മാറിയിട്ടുണ്ടെന്ന് അദ്ദേഹം പറഞ്ഞു. യോഗയുടെ പ്രചാരം ഇന്ത്യയ്ക്കകത്തുള്ളതിനെക്കാള്‍ കൂടുതല്‍ പുറത്താണെന്ന് ചൂണ്ടിക്കാട്ടിയ പ്രധാനമന്ത്രി, ലോകത്തെ ഇന്ത്യയുമായി ബന്ധിപ്പിച്ചത് യോഗയാണെന്നും പറഞ്ഞു. കഴിഞ്ഞ മൂന്ന് വര്‍ഷത്തിനിടെ നിരവധി യോഗാ ഇന്‍സ്റ്റിറ്റ്യൂട്ടുകള്‍ രൂപം കൊണ്ടതില്‍ തനിക്ക് സന്തുഷ്ടിയുണ്ടെന്ന് പ്രധാനമന്ത്രി പറഞ്ഞു. യോഗാ അദ്ധ്യാപകര്‍ക്കായുള്ള ആവശ്യകതയും വര്‍ദ്ധിച്ചു വരികയാണ്. ശരീരക്ഷമതയ്ക്ക് പുറമേ ശരീര സൗഖ്യവും സുപ്രധാനമാണെന്ന് ചൂണ്ടിക്കാട്ടിയ പ്രധാനമന്ത്രി സൗഖ്യം നേടുന്നതിനുള്ള മാധ്യമാണ് യോഗയെന്ന് കൂട്ടിച്ചേര്‍ത്തു. യോഗ തങ്ങളുടെ ജീവിതത്തിന്റെ ഭാഗമാക്കാന്‍ ഏവരെയും ആഹ്വാനം ചെയ്ത പ്രധാനമന്ത്രി, യോഗ ആരോഗ്യം ഉറപ്പു നല്‍കലാണെന്നും അത് പരിശീലിക്കുന്നത് ചെലവേറിയതല്ലെന്നും ചൂണ്ടിക്കാട്ടി. നേരത്തെ പ്രധാനമന്ത്രിയെ ലക്‌നൗവിലേയ്ക്ക് സ്വാഗതം ചെയ്തുകൊണ്ട് യോഗയെന്നത് നമ്മുടെ പാരമ്പര്യത്തിന്റെ ഭാഗാമാണെന്നും അത് നമ്മെ സംയോജിപ്പിക്കുമെന്നും ഉത്തര്‍പ്രദേശ് മുഖ്യമന്ത്രി ശ്രീ. യോഗി ആദിത്യനാഥ് പറഞ്ഞു.
.പുരുഷന്മാരുടെ ജാവലിൻ ലോക ചാമ്പ്യൻഷിപ്പിൽ വെള്ളി മെഡൽ നേടിയ നീരജ് ചോപ്രയ്ക്ക്  പ്രധാനമന്ത്രിയുടെ അഭിനന്ദനം

പുരുഷന്മാരുടെ ജാവലിൻ ലോക ചാമ്പ്യൻഷിപ്പിൽ വെള്ളി മെഡൽ നേടിയ നീരജ് ചോപ്രയെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. സ്‌പോർട്‌സ് അതോറിറ്റി ഓഫ് ഇന്ത്യയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു; "നമ്മുടെ ഏറ്റവും സമുന്നതരായ കായികതാരങ്ങളിൽ ഒരാളുടെ മഹത്തായ നേട്ടം! #ലോകചാമ്പ്യൻഷിപ്പിൽ ചരിത്രപരമായ വെള്ളി മെഡൽ നേടിയ നീരജ് ചോപ്രയ്ക്ക് അഭിനന്ദനങ്ങൾ. ഇന്ത്യൻ കായികരംഗത്തിന് ഇതൊരു പ്രത്യേക സന്ദർഭമാണ്. വരാനിരിക്കുന്ന നീരജിന്റെ നേട്ടങ്ങൾക്ക് ആശംസകൾ."
ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിന്റെ നിര്യാണത്തില്‍ പ്രധാനമന്ത്രി അനുശോചിച്ചു

ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. തന്റെ ട്വിറ്റര്‍ ഹാന്‍ഡിലില്‍നിന്നുള്ള ഒന്നിലധികം ട്വീറ്റുകളിലായി, ഇന്ത്യന്‍ വ്യോമസേനയുടെ ശേഷി വര്‍ധിപ്പിക്കുന്നതിന് വ്യോമസേനാ (ഐ.എ.എഫ്.) മാര്‍ഷല്‍ പദവിയിലിരിക്കെ അദ്ദേഹം കല്‍പിച്ച പ്രാധാന്യം നമ്മുടെ പ്രതിരോധശേഷിക്ക് ഏറെ കരുത്തു പകര്‍ന്നുവെന്നു പ്രധാനമന്ത്രി ഓര്‍മിപ്പിച്ചു. വിശിഷ്ടനായ വ്യോമ പോരാളിയെന്നും നല്ല മനുഷ്യനെന്നും എയര്‍ മാര്‍ഷല്‍ അര്‍ജന്‍ സിങ്ങിനെ വിശേഷിപ്പിച്ച പ്രധാനമന്ത്രി, ദൗര്‍ഭാഗ്യകരമായ അദ്ദേഹത്തിന്റെ മരണത്തില്‍ ദുഃഖിക്കുന്ന കുടുംബാംഗങ്ങളെ അനുശോചനമറിയിച്ചു. ‘ഇന്ത്യന്‍ വ്യോമസേനാ മാര്‍ഷല്‍ അര്‍ജന്‍ സിങ്ങിന്റെ ദൗര്‍ഭാഗ്യകരമായ നിര്യാണം രാജ്യത്തെ കണ്ണീരണിയിക്കുന്നു. രാജ്യത്തിനായി അദ്ദേഹം നടത്തിയ വിശിഷ്ടമായ സേവനത്തെ നാം ഈ അവസരത്തില്‍ സ്മരിക്കുകയാണ്. വ്യോമസേനയുടെ ശേഷി വര്‍ധിപ്പിക്കുന്നതിനു മാര്‍ഷല്‍ അര്‍ജന്‍ സിങ് കല്‍പിച്ച പ്രാധാന്യം നമ്മുടെ പ്രതിരോധശേഷിക്ക് ഏറെ കരുത്തു പകര്‍ന്നു. ഇന്ത്യന്‍ വ്യോമസേന ഗൗരവമാര്‍ന്ന പ്രവര്‍ത്തനം നടത്തിയ 1965ല്‍ മാര്‍ഷല്‍ എന്ന നിലയില്‍ വായുസേനയ്ക്ക് അര്‍ജന്‍ സിങ് നല്‍കിയ ശ്രേഷ്ഠമായ നേതൃത്വം ഒരിക്കലും ഇന്ത്യക്കു മറക്കാനാവില്ല. അല്‍പം മുന്‍പ് അദ്ദേഹത്തെ കണ്ടപ്പോള്‍ അനാരോഗ്യത്തെ വകവെക്കാതെ എന്നെ സല്യൂട്ട് ചെയ്യാന്‍ ശ്രമിച്ചു. വേണ്ടെന്നു ഞാന്‍ വിലക്കിയത് അവഗണിച്ചായിരുന്നു ആ ശ്രമം. അത്രത്തോളമാണ് സൈനികനെന്ന നിലയിലുള്ള അദ്ദേഹത്തിന്റെ അച്ചടക്കം. എന്റെ മനസ്സ് അദ്ദേഹത്തിന്റെ കുടുംബത്തിനൊപ്പവും അതിവിശിഷ്ടനായ വ്യോമസൈനികനും നല്ല മനുഷ്യനുമായ ഐ.എ.എഫ്. മാര്‍ഷല്‍ അര്‍ജന്‍ സിങ്ങിന്റെ നിര്യാണത്തില്‍ ദുഃഖിക്കുന്നവരോടും ഒപ്പമാണ്. അദ്ദേഹത്തിന്റെ ആത്മാവിനു നിത്യശാന്തി നേരുന്നു’, പ്രധാനമന്ത്രി പറഞ്ഞു.
സ്വാതന്ത്ര്യസമര സേനാനി പെന്‍ഷന്‍ ഉയര്‍ത്തുന്നതിനു മുന്‍കാല പ്രാബല്യത്തോടെ മന്ത്രിസഭാനുമതി

സ്വതന്ത്രത സൈനിക് സമ്മാന്‍ പെന്‍ഷന്‍ സ്‌കീം (എസ്.എസ്.എസ്.പി.എസ്.) 1980 പ്രകാരം സ്വാതന്ത്ര്യസമര സേനാനികള്‍ക്കും മരണമടഞ്ഞ സ്വാതന്ത്ര്യസമര സേനാനികളുടെ ജീവിത പങ്കാളികള്‍, അര്‍ഹരായ പെണ്‍മക്കള്‍, ആശ്രിതരായ രക്ഷകര്‍ത്താക്കള്‍ എന്നിവര്‍ക്കുമുള്ള പെന്‍ഷന്‍ വര്‍ധിപ്പിക്കുന്നതിനു മുന്‍കാല പ്രാബല്യത്തോടെ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. കേന്ദ്ര സ്വാതന്ത്ര്യസമര പെന്‍ഷന്‍ പദ്ധതി താഴെ പറയുംപ്രകാരം പരിഷ്‌കരിച്ചു. ആന്‍ഡമാനില്‍ രാഷ്ട്രീയ തടവുകാരായി കഴിയേണ്ടിവന്നവരുടെയും ജീവിത പങ്കാളികളുടെയും പെന്‍ഷന്‍ 24,775 രൂപയില്‍നിന്ന് 30,000 രൂപയായി ഉയര്‍ത്തി. ബ്രിട്ടീഷ് ഇന്ത്യക്കു പുറത്തു ദുരിതം അനുഭവിക്കേണ്ടിവന്ന സ്വാതന്ത്ര്യസമര സേനാനികള്‍ക്കും ജീവിതപങ്കാളികള്‍ക്കും ലഭിച്ചുവരുന്ന പെന്‍ഷന്‍ 23,085 രൂപയില്‍നിന്ന് 28,000 രൂപ ആയാണ് ഉയര്‍ത്തിയിരിക്കുന്നത്. ഐ.എന്‍.എ. അംഗങ്ങള്‍ ഉള്‍പ്പെടെയുള്ള മറ്റു സ്വാതന്ത്ര്യസമര സേനാനികള്‍ക്കും ജീവിതപങ്കാളികള്‍ക്കും നിലവില്‍ ലഭിക്കുന്ന പെന്‍ഷന്‍ 21,395 രൂപയാണെങ്കില്‍ ഇനി മുതല്‍ 26,000 രൂപ ലഭിക്കും. ആശ്രിതരായ രക്ഷകര്‍ത്താക്കള്‍ക്കും അര്‍ഹരായ പെണ്‍മക്കള്‍ക്കും (ഒരു സമയം പരമാവധി മൂന്നു പെണ്‍മക്കള്‍ക്കു മാത്രം) നിലവിലുള്ള 3,380 രൂപ പെന്‍ഷന്‍, സ്വാതന്ത്യസമര സേനാനിക്ക് അര്‍ഹതപ്പെട്ട പെന്‍ഷന്‍ തുകയുടെ 50 ശതമാനമായി ഉയര്‍ത്തി. ഇതോടെ പെന്‍ഷന്‍ 13,000 രൂപ മുതല്‍ 15,000 രൂപ വരെയായി ഉയരും. പുതുക്കിയ പെന്‍ഷന്‍ 2016 ഓഗസ്റ്റ് 15 മുതല്‍ ബാധകമായിരിക്കും. വ്യാവസായിക തൊഴിലാളികള്‍ക്കുള്ള ഉപഭോക്തൃ വിലസൂചിക അടിസ്ഥാനമാക്കി ഡിയര്‍നെസ് റിലീഫ് കണക്കാക്കുന്ന രീതിക്കു പകരം കേന്ദ്ര ഗവണ്‍മെന്റ് ജീവനക്കാര്‍ക്കു ഡിയര്‍നെസ് അലവന്‍സ് കണക്കാക്കുന്ന രീതിയായിരിക്കും ഇനി പിന്‍തുടരുക. പെന്‍ഷന്‍ പരിഷ്‌കാരം സ്വാതന്ത്ര്യ സമര പെന്‍ഷന്‍ കിട്ടുന്ന എല്ലാവര്‍ക്കും നേട്ടമാകും.
മലേഷ്യയുമായുള്ള വ്യോമഗതാഗത കരാര്‍ പുതുക്കുന്നതിനു മന്ത്രിസഭ അനുമതി നല്‍കി

മലേഷ്യയുമായുള്ള വ്യോമഗതാഗത കരാര്‍ പുതുക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. കരാര്‍ പുതുക്കുന്നതിനുള്ള ശ്രമങ്ങള്‍ 2011ല്‍ ആരംഭിച്ചതാണെങ്കിലും വരുമാനത്തുക സംബന്ധിച്ച 13ാം വകുപ്പിലെ ആശയക്കുഴപ്പം നിമിത്തം ഒപ്പുവെക്കുന്നതു വൈകുകയായിരുന്നു. എന്നാല്‍, ഐകാന്‍ 2016ല്‍ നടന്ന കൂടിക്കാഴ്ചയില്‍ ഇന്ത്യാ ഗവണ്‍മെന്റിന്റെ ധനകാര്യ മന്ത്രാലയം ശുപാര്‍ശ ചെയ്ത വിധത്തില്‍ 13ാം വകുപ്പ് മാറ്റിയെഴുതാമെന്നു മലേഷ്യന്‍ സംഘം സമ്മതിച്ചു. ഇപ്പോഴുള്ള കരാര്‍ 1974ല്‍ ഒപ്പുവെക്കപ്പെട്ടതാണ്. ഇതു പുതുക്കേണ്ടത് അനിവാര്യമായിരുന്നു. ഐ.സി.എ.ഒ. വ്യവസ്ഥകള്‍ പ്രകാരം കരാര്‍ വ്യവസ്ഥകള്‍ പുതുക്കി എഴുതിയിരിക്കുകയാണ് ഇപ്പോള്‍. സുരക്ഷ സംബന്ധിച്ച വകുപ്പുകള്‍ പുതുക്കിയ കരാറില്‍ ഉള്‍പ്പെടുത്തിയിട്ടുണ്ട്.
ആശ, അംഗണവാടി വര്‍ക്കര്‍മാര്‍ക്ക് പ്രധാനമന്ത്രി വേതന വര്‍ദ്ധന പ്രഖ്യാപിച്ചു

ആശ, അംഗണവാടി വര്‍ക്കര്‍മാര്‍ക്ക് വേതനത്തില്‍ നാഴിക്കല്ലാകുന്ന വേതന വര്‍ദ്ധന പ്രധാനമന്ത്രി ശ്രീ നരേന്ദ്ര മോദി ഇന്ന് പ്രഖ്യാപിച്ചു. അടുത്തമാസം മുതല്‍ പ്രാബല്യത്തില്‍ വരുന്ന വര്‍ദ്ധന ലക്ഷക്കണക്കിന് ആശ, എ.എന്‍.എം വര്‍ക്കര്‍മാരുമായി വീഡിയോ ബ്രിഡ്ജിലൂടെ ഇന്ന് നടത്തിയ ആശയവിനിമയത്തിലാണ് ഈ പ്രഖ്യാപനം നടത്തിയത്. ആശാ പ്രവര്‍ത്തകര്‍ക്ക് കേന്ദ്ര ഗവണ്‍മെന്റ് നല്‍കിവരുന്ന പതിവ് പ്രോത്സാഹന തുക ഇരട്ടിയാക്കുന്നതായാണ് പ്രധാനമന്ത്രി പ്രഖ്യാപിച്ചത്. ഇതിന് പുറമെ എല്ലാ ആശാ പ്രവര്‍ത്തകരേയും അവരുടെ സഹായികളേയും പ്രധാനമന്ത്രി ജീവന്‍ ജ്യോതി ബീമാ യോജനയുടെയും പ്രധാനമന്ത്രി സുരക്ഷാ ബീമാ യോജനയുടെയും പരിരക്ഷയില്‍ കൊണ്ടുവരികയും ചെയ്യും. അംഗണവാടി പ്രവര്‍ത്തകരുടെ ഓണറേറിയത്തിലും ഗണ്യമായ വര്‍ദ്ധന പ്രധാനമന്ത്രി പ്രഖ്യാപിച്ചു. ഇപ്പോള്‍ 3000 രൂപ ലഭിച്ചുകൊണ്ടിരിക്കുന്നവര്‍ക്ക് ഇനി 4,500 രൂപ വീതം ലഭിക്കും. അതുപോലെ 2,200 രൂപ ലഭിക്കുന്നവര്‍ക്ക് 3,500 രൂപ ലഭിക്കും. അംഗണവാടി ഹെല്‍പ്പര്‍മാരുടെ ഓണറേറിയവും 1,500 രൂപയില്‍ നിന്നും 2,250 രൂപയായി വര്‍ദ്ധിപ്പിച്ചു. കോമണ്‍ ആപ്ലിക്കേഷന്‍ സോഫ്റ്റ്‌വെയര്‍ (ഐ.സി.ഡി.എസ്-സി.എ.എസ്) പോലുള്ള സങ്കേതങ്ങള്‍ ഉപയോഗിക്കുന്ന അംഗണവാടി വര്‍ക്കര്‍മാര്‍ക്കും, ഹെല്‍പ്പര്‍മാര്‍ക്കും പ്രത്യേക പ്രോത്സാഹന തുക പ്രധാനമന്ത്രി പ്രഖ്യാപിച്ചിട്ടുണ്ട്. അവരുടെ പ്രവര്‍ത്തനങ്ങളുടെ അടിസ്ഥാനത്തില്‍ 250 രൂപ മുതല്‍ 500 രൂപ വരെ ഇന്‍സെന്റീവ് ലഭിക്കും. രാജ്യത്തങ്ങോളമിങ്ങോളമുള്ള ആശാ പ്രവര്‍ത്തകര്‍, അംഗണവാടി പ്രവര്‍ത്തകര്‍, എ.എന്‍.എം (ആക്‌സിലറി നഴ്‌സ് മിഡ്‌വൈഫ്) എന്നിങ്ങനെ മൂന്ന് വിഭാഗങ്ങളുമായാണ് പ്രധാനമന്ത്രി ആശയവിനിമയം നടത്തിയത്. ആരോഗ്യ പോഷകാഹാര സേവനങ്ങള്‍ നടത്തുന്നതിനും രാജ്യത്തെ പോഷകകുറവ് പരിഹരിക്കുന്നതിനുള്ള പോഷണ്‍ അഭിയാന്റെ ലക്ഷ്യങ്ങള്‍ നേടിയെടുക്കാനുമായി സാങ്കേതിക വിദ്യയുടെ നൂതന സാദ്ധ്യതകള്‍ ഉപയോഗിച്ചുകൊണ്ട് ഒന്നിച്ച് പ്രവര്‍ത്തിക്കുന്നതിന് നടത്തുന്ന അവരുടെ പ്രയത്‌നത്തെ പ്രധാനമന്ത്രി അഭിനന്ദിച്ചു.
ബ്രിക്‌സ് സര്‍വ്വകലാശാല സ്ഥാപിക്കാന്‍ അംഗരാജ്യങ്ങള്‍ക്കിടയില്‍ ധാരണാപത്രം

ബ്രിക്‌സ് നെറ്റ്‌വര്‍ക്ക് സര്‍വ്വകലാശാല സ്ഥാപിക്കുന്നത് സംബന്ധിച്ച് അംഗരാജ്യങ്ങളുമായി ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ.നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. കഴിഞ്ഞ മാസം മോസ്‌കോയില്‍ ചേര്‍ന്ന ബ്രിക്‌സ് വിദ്യാഭ്യാസ മന്ത്രിമാരേയും ഉയര്‍ന്ന ഉദ്യോഗസ്ഥരുടേയും മൂന്നാമത്തെ യോഗത്തിലാണ് ഇത് സംബന്ധിച്ച ചര്‍ച്ചകള്‍ നടന്നത്. വിദ്യാര്‍ത്ഥികള്‍ക്കും ഗവേഷകര്‍ക്കും സംയുക്ത ഗവേഷക പരിപാടികള്‍ സംഘടിപ്പിക്കാനും പരസ്പരം ആശയങ്ങള്‍ കൈമാറാനും വഴിയൊരുക്കുന്നതാണ് ധാരണാപത്രം.
റിയോ ഒളിംപിക്‌സിലെ വെങ്കല മെഡല്‍ ജേതാവ് സാക്ഷി മാലിക്കിന് പ്രധാനമന്ത്രിയുടെ ആശംസ

റിയോ ഒളിംപിക്‌സില്‍ ഗുസ്തിയില്‍ വെങ്കല മെഡല്‍ നേടിയ സാക്ഷി മാലിക്കിനെ പ്രധാനമന്ത്രി അഭിനന്ദിച്ചു. ”സാക്ഷി മാലിക്ക് ചരിത്രം സൃഷ്ടിച്ചു. അവരുടെ വെങ്കല നേട്ടത്തിന് അഭിനന്ദനങ്ങള്‍. രാജ്യം ഒന്നടങ്കം ആഹ്ലാദിക്കുകയാണ്. രക്ഷാബന്ധന്റെ മംഗളകരമായ ഈ ദിനത്തില്‍, ഇന്ത്യയുടെ പുത്രിയായ സാക്ഷി മാലിക്ക്, ഒരു വെങ്കലം നേടിയത് നമ്മെയെല്ലാം അഭിമാനഭരിതരാക്കുന്നു. സാക്ഷി മാലിക്ക് വരും വര്‍ഷങ്ങളില്‍ നിരവധി കായിക താരങ്ങള്‍ക്ക് പ്രചോദനമായിരിക്കും”. പ്രധാനമന്ത്രി പറഞ്ഞു.
ചൈനീസ് സ്‌റ്റേറ്റ് കൗണ്‍സിലര്‍ ശ്രീ. യാങ് ജിയേചി പ്രധാനമന്ത്രിയെ സന്ദര്‍ശിച്ചു

പീപ്പിള്‍സ് റിപ്പബ്ലിക് ഓഫ് ചൈനയുടെ സ്റ്റേറ്റ് കൗണ്‍സിലറും അതിര്‍ത്തികാര്യങ്ങള്‍ക്കായുള്ള പ്രത്യേക പ്രതിനിധിയുമായ ശ്രീ. യാങ് ജിയേചി, പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ശ്രീ. യാങ് ജിയേചി പ്രസിഡന്റ് സീ ജിന്‍പിങ്ങിന്റെയും പ്രധാനമന്ത്രി ലീ കീക്വിയാങ്ങിന്റെയും ആശംസകള്‍ പ്രധാനമന്ത്രിയെ അറിയിച്ചു. നേരത്തേ ചൈനയുടെയും ഇന്ത്യയുടെയും പ്രത്യേക പ്രതിനിധികള്‍ തമ്മില്‍ നടന്ന അതിര്‍ത്തികാര്യങ്ങളെ സംബന്ധിച്ച ഇരുപതാമതു റൗണ്ട് ചര്‍ച്ചകള്‍ സംബന്ധിച്ച് ശ്രീ. യാങ് ജിയെചിയും ശ്രീ. അജിത് ദോവലും പ്രധാനമന്ത്രിയെ ധരിപ്പിച്ചു. 2017 സെപ്റ്റംബറില്‍ ഒന്‍പതാമതു ബ്രിക്‌സ് ഉച്ചകോടിയില്‍ സംബന്ധിക്കാനായി സിയമെന്‍ സന്ദര്‍ശിച്ചതും അവിടെ പ്രസിഡന്റ് സീ ജിങ്പിങ്ങിനെ കണ്ടതും പ്രധാനമന്ത്രി അനുസ്മരിച്ചു. ഇന്ത്യയിലെയും ചൈനയിലെയും ജനങ്ങളുടെ നേട്ടത്തിനു മാത്രമല്ല, മേഖലയുടെയും ലോകത്തിന്റെയാകെയും നേട്ടങ്ങള്‍ക്ക് ശക്തമായ ഇന്ത്യ-ചൈന ബന്ധം വളരെ പ്രധാനമാണെന്നു പ്രധാനമന്ത്രി ചൂണ്ടിക്കാട്ടി.
കേന്ദ്ര വനിതാ ശിശു വികസന മന്ത്രാലയവും  ബില്ഗേ്റ്റ്‌സ് ഫൗണ്ടേഷനും തമ്മില്‍ ധാരണാ പത്രം

സംയോജിത ശിശു വികസന സേവനങ്ങളുടെ (ഐ.സി.ഡി.എസ്) പ്രവര്ത്തസനം വിവര സാങ്കേതിക വിദ്യയുടെ സഹായത്തോടെ നിരീക്ഷിക്കുന്നതിനും മറ്റ് അനുബന്ധ സാങ്കേതിക സഹായങ്ങള്ക്കു മായി കേന്ദ്ര വനിതാ ശിശു വികസന മന്ത്രാലയവും ബില്ഗേ്റ്റ്‌സ് ഫൗണ്ടേഷനും തമ്മില്‍ ധാരണാ പത്രം ഒപ്പിടുന്നതിനുള്ള നിര്ദ്ദോശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്ന്നട കേന്ദ്ര മന്ത്രിസഭായോഗം അംഗീകാരം നല്കിന. ഇനി പറയുന്ന കാര്യങ്ങളില്‍ ഈ ധാരണാപത്ര പ്രകാരം സഹായം ലഭിക്കും: 1. ഐ.സി.ഡി.എസ് സേവനങ്ങള്‍ ഫലപ്രദായി ലഭ്യമാക്കുന്നുണ്ടെന്ന് അധികൃതര്ക്ക്് അപ്പപ്പോള്‍ അറിയാന്‍ കഴിയും. ഇതി വഴി ആവശ്യമായ ഇടപെടലുകള്‍ നടത്താനും കഴിയും. 2. ദേശീയതലത്തില്‍ ആശയവിനിമയത്തിനുള്ള തന്ത്രങ്ങള്ക്കും> മാര്ഗ്ഗ് നിര്ദ്ദേ ശങ്ങള്ക്കും് രൂപം നല്കു ക വഴി പ്രാദേശികമായ സാഹചര്യങ്ങള്ക്കും അവ വിനിയോഗിക്കാം. 3. ഉയര്ന്നഹ ഗുണനിലവാരത്തിലുള്ള പോഷകാഹാര വിദഗ്ധരുടെ സാങ്കേതിക പിന്തുപണ. എട്ട് സംസ്ഥാനങ്ങളിലെ 162 ജില്ലകളിലെ ഒരു ലക്ഷം അംഗനവാടികളിലായിരിക്കും പദ്ധതി ആദ്യഘട്ടത്തില്‍ നടപ്പിലാക്കുക. ആന്ധ്രാപ്രദേശ്, ബീഹാര്‍, ഛത്തീസ്ഗഢ്, ജാര്ഖ്ണ്ഡ്, മഹാരാഷ്ട്ര, മധ്യപ്രദേശ്, രാജസ്ഥാന്‍, ഉത്തര്പ്ര ദേശ്, എന്നിവയാണ് ഈ സംസ്ഥാനങ്ങള്‍. ഇനി പറയുന്നവ ഫൗണ്ടേഷന്‍ നല്കുംr: 1. ഗര്ഭ കാലത്തും, അതിന് മുമ്പും, കുഞ്ഞ് ജനിച്ച് രണ്ട് വര്ഷ്ത്തേയ്ക്കും പോഷകാഹാര വിതരണത്തിനുള്ള ശേഷി ദേശീയ സംസ്ഥാന തലങ്ങളില്‍ ശക്തിപ്പെടുത്തും. 2. കേന്ദ്ര വനിതാ ശിശു വികസന മന്ത്രാലയവും ബില്ഗേംറ്റ്‌സ് ഫൗണ്ടേഷനും സംയുക്തമായി കണ്ടെത്തുന്ന സ്ഥാപനമായിരിക്കും പൊതുവായ ആപ്ലിക്കേഷന്‍ സോഫ്റ്റ്‌റ്വെയര്‍ തയ്യാറാക്കുക. 3. മാതൃ-ശിശുപോഷണം സംബന്ധിച്ച ദേശീയ പ്രചരണത്തിന് കേന്ദ്ര വനിത ശിശു വികസന മന്ത്രാലയത്തെ സഹായിക്കും. ഇതിനാവശ്യമായ പരിശീലനവും, സാങ്കേതിക സഹായവും ഫൗണ്ടേഷന്‍ നല്കും്. ബില്‍ ആന്റ് മെലിന്ഡ ഗേറ്റ്‌സ് ഫൗണ്ടേഷനുമായി കരാറില്‍ ഏര്പ്പെതടുന്നതു വഴി കേന്ദ്ര കേന്ദ്ര വനിത ശിശു വികസന മന്ത്രാലയത്തിന് യാതൊരു സാമ്പത്തിക സാധ്യതയും ഉണ്ടാവില്ല.
ജമ്മു കാശ്മീരിലെ പ്രതിപക്ഷ കക്ഷികളുടെ പ്രതിനിധി സംഘം പ്രധാനമന്ത്രിയുമായി കൂടിക്കാഴ്ച നടത്തി

ജമ്മു കാശ്മീരിലെ പ്രതിപക്ഷ കക്ഷി നേതാക്കളുടെ ഒരു പ്രതിനിധി സംഘം ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. ജമ്മു കാശ്മീര്‍ നാഷണല്‍ കോണ്‍ഫറന്‍സിലെ ശ്രീ. ഒമര്‍ അബ്ദുള്ള, ഇന്ത്യന്‍ നാഷണല്‍ കോണ്‍ഗ്രസിലെ ശ്രീ. ഗുലാം അഹമ്മദ് മീര്‍, പീപ്പിള്‍സ് ഡെമോക്രാറ്റിക് ഫ്രണ്ടിലെ ശ്രീ. ഹക്കീം മുഹമ്മദ്, സി.പി.എം. ലെ ശ്രീ. എം.വൈ. തരിഗാമി, ഡെമോക്രാറ്റിക് പാര്‍ട്ടി നാഷണലിസ്റ്റിലെ ശ്രീ. ഗുലാം ഹസ്സന്‍ മിര്‍ തുടങ്ങിയവരാണ് സംഘത്തിലുണ്ടായിരുന്നത്. ജമ്മു കാശ്മീരില്‍ നിലവിലുള്ള സ്ഥിതിഗതികള്‍ സംബന്ധിച്ച് തുറന്ന ചര്‍ച്ചയാണ് നടന്നത്. സംസ്ഥാനത്ത് ഇപ്പോള്‍ നിലവിലുള്ള സ്ഥിതിഗതികളില്‍ പ്രധാനമന്ത്രി കടുത്ത ആശങ്കയും വേദനയും പ്രകടിപ്പിച്ചു. അടുത്തിടെയുണ്ടായ ലഹളകളില്‍ ജീവന്‍ നഷ്ടപ്പെട്ടവര്‍ നമ്മുടെ തന്നെ, നമ്മുടെ രാജ്യത്തിന്റെ തന്നെ ഭാഗമാണ്. അത് നമ്മുടെ യുവാക്കളുടേതായാലും, സുരക്ഷ സൈനികരുടേതായാലും, പോലീസ് സേനാനാംഗങ്ങളുടേതായാലും, നമ്മില്‍ തീവ്ര ദുഖം ഉണ്ടാക്കുന്നു. തന്റെ ഗവണ്‍മെന്റും രാജ്യവും ജമ്മു കാശ്മീരിനോടൊപ്പമണെന്ന കാര്യം എല്ലാ രാഷ്ട്രീയ കക്ഷികളും ജനങ്ങളിലേയ്ക്ക് എത്തിക്കണമെന്ന് അദ്ദേഹം നിര്‍ദ്ദേശിച്ചു. സംസ്ഥാനത്തിന്റെയും അവിടത്തെ ജനങ്ങളുടെയും വികസനത്തില്‍ താന്‍ പ്രതിജ്ഞാബദ്ധമാണെന്ന് പറഞ്ഞ പ്രധാനമന്ത്രി സാധാരണ നില പുനസ്ഥാപിക്കാന്‍ നിര്‍ദ്ദേശിച്ചു. ചര്‍ച്ചയിലുയര്‍ന്ന ക്രിയാത്മക നിര്‍ദ്ദേശങ്ങളെ അഭിനന്ദിച്ച പ്രധാനമന്ത്രി, സംസ്ഥാനത്തെ ജനങ്ങളുടെ ക്ഷേമത്തിനായുള്ള തന്റെ ഗവണ്‍മെന്റിന്റെ പ്രതിബദ്ധത ആവര്‍ത്തിച്ച് വ്യക്തമാക്കി. ചര്‍ച്ച വേണമെന്ന് ഊന്നിപറഞ്ഞ പ്രധാനമന്ത്രി, ഭരണഘടനയുടെ ചട്ടക്കൂടിന് ഉള്ളില്‍ നിന്നുകൊണ്ട് സ്ഥായിയായതും ദീര്‍ഘനാള്‍ നിലനില്‍ക്കുന്നതുമായ പ്രശ്‌ന പരിഹാരമാണ് നാം കണ്ടെത്തേണ്ടതെന്ന് ചൂണ്ടിക്കാട്ടി. ജമ്മു കാശ്മീരിന്റെ പ്രശ്‌നങ്ങള്‍ക്ക് പരിഹാരം കാണാന്‍ എല്ലാ രാഷ്ട്രീയ കക്ഷികളും കൂട്ടായി യത്‌നിക്കേണ്ടതിന്റെ ആവശ്യകതയും അദ്ദേഹം എടുത്തു പറഞ്ഞു.
ഗുജറാത്തിലെ പ്രളയബാധിത പ്രദേശങ്ങളില്‍ പ്രധാനമന്ത്രി വ്യോമനിരീക്ഷണം നടത്തി; അഹമ്മദാബാദ് വിമാനത്താവളത്തില്‍ ഉന്നതതല യോഗത്തില്‍ പ്രളയദുരിതാശ്വാസ പ്രവര്‍ത്തനങ്ങള്‍ വിലയിരുത്തി

ഗുജറാത്തിലെ പ്രളയബാധിത പ്രദേശങ്ങളില്‍ പ്രധാനമന്ത്രി ശ്രീ. നരേന്ദ്ര മോദി വ്യോമനിരീക്ഷണം നടത്തി. അഹമ്മദാബാദ് വിമാനത്താവളത്തില്‍ അദ്ദേഹത്തിന്റെ നേതൃത്വത്തില്‍ പ്രളയ ദുരിതാശ്വാസ പ്രവര്‍ത്തനങ്ങള്‍ വിലയിരുത്തുന്നതിനായി ഉന്നതതല യോഗവും നടന്നു. മുഖ്യമന്ത്രി വിജയ് രൂപാനി, മുതിര്‍ന്ന മന്ത്രിമാര്‍, പ്രധാനമന്ത്രിയുടെ ഓഫീസിലെയും സംസ്ഥാന ഗവണ്‍മെന്റിലെയും ദുരന്തനിവാരണ ഏജന്‍സികളിലെയും ഉന്നത ഉദ്യോഗസ്ഥര്‍ തുടങ്ങിയവര്‍ പങ്കെടുത്തു. വെള്ളപ്പൊക്കത്തില്‍ ഉണ്ടായ നാശനഷ്ടത്തെയും ദുരിതാശ്വാസ പ്രവര്‍ത്തനങ്ങളെയും സംബന്ധിച്ചു പ്രധാനമന്ത്രിക്കു മുന്നില്‍ വിശദീകരിക്കപ്പെട്ടു. ദുരിതാശ്വാസ പ്രവര്‍ത്തനങ്ങളില്‍ ഏര്‍പ്പെട്ടിടുള്ള ഇന്ത്യന്‍ വ്യോമസേന ഉള്‍പ്പെടെയുള്ള ഏജന്‍സികളോട് അടിയന്തര സഹായമെത്തിക്കാന്‍ പരമാവധി യത്‌നിക്കണെന്നു പ്രധാനമന്ത്രി നിര്‍ദേശിച്ചു. ശുചിത്വത്തിന്റെയും ആരോഗ്യത്തിന്റെയും പ്രസക്തി ചൂണ്ടിക്കാട്ടിയ പ്രധാനമന്ത്രി ഇക്കാര്യങ്ങള്‍ക്കാണു മുന്‍ഗണന നല്‍കേണ്ടതെന്ന് ഓര്‍മിപ്പിച്ചു. കാര്‍ഷിക വിള ഇന്‍ഷുറന്‍സ് ഉള്‍പ്പെടെ ഏര്‍പ്പെടുത്തിയിട്ടുള്ള ഇന്‍ഷുറന്‍സ് കമ്പനികള്‍ സ്വത്തുക്കള്‍ക്കും കൃഷിക്കും സംഭവിച്ചിട്ടുള്ള നാശനഷ്ടം വിലയിരുത്തി അര്‍ഹമായ തുക ലഭ്യമാക്കാന്‍ അതിവേഗം നടപടി കൈക്കൊള്ളുകവഴി ജനങ്ങള്‍ക്കു സഹായം ഉടന്‍ ലഭ്യമാക്കണമെന്ന് അദ്ദേഹം നിര്‍ദേശിച്ചു. ജലവിതരണം, വൈദ്യുതി, വാര്‍ത്താവിനിമയ ഉപാധികള്‍ എന്നിവ എത്രയും പെട്ടെന്നു പുനഃസ്ഥാപിക്കാനും പ്രധാനമന്ത്രി നിര്‍ദേശം നല്‍കി. തകര്‍ന്ന റോഡുകള്‍ നന്നാക്കാനും വൈദ്യുതിബന്ധം പുനഃസ്ഥാപിക്കാനും ആരോഗ്യകാര്യങ്ങളില്‍ സഹായം നല്‍കാനും പ്രത്യേക സംഘങ്ങളെ നിയോഗിക്കണമെന്ന് അദ്ദേഹം അഭിപ്രായപ്പെട്ടു. ഒരാഴ്ചയായി ഗുജറാത്തില്‍ കനത്ത മഴ പെയ്യുകയാണെന്ന് അഹമ്മദാബാദ് വിമാനത്താവളത്തില്‍വെച്ചു പ്രധാനമന്ത്രി മാധ്യമപ്രവര്‍ത്തകരോടു പറഞ്ഞു. നാളെ മുതല്‍ രക്ഷാപ്രവര്‍ത്തനങ്ങള്‍ക്കായി പത്ത് ഹെലികോപ്റ്ററുകള്‍ ലഭ്യമാക്കുമെന്നും ദുരിതാശ്വാസ പ്രവര്‍ത്തനങ്ങളുടെ വേഗം കൂട്ടുമെന്നും അദ്ദേഹം ഉറപ്പുനല്‍കി. ഗ്രാമ, നഗര പ്രദേശങ്ങളില്‍ ഉണ്ടായിട്ടുള്ള നഷ്ടം കണക്കാക്കുമെന്നും പരിഹാരമായി ഹ്രസ്വകാല, ദീര്‍ഘകാല നടപടികള്‍ കൈക്കൊള്ളുമെന്നും പ്രധാനമന്ത്രി അറിയിച്ചു. പ്രളയദുരിതങ്ങളെ നേരിടുന്നതിനു നടത്തിയ പ്രവര്‍ത്തനങ്ങള്‍ക്കു സംസ്ഥാന ഗവണ്‍മെന്റിനെയും മറ്റെല്ലാ ഏജന്‍സികളെയും അദ്ദേഹം അഭിനന്ദിച്ചു. വെള്ളപ്പൊക്കത്തില്‍ മരിക്കാനിടയായവരുടെ ബന്ധുക്കള്‍ക്കു രണ്ടു ലക്ഷം രൂപ വീതവും ഗുരുതരമായി പരുക്കേറ്റവര്‍ക്ക് 50,000 രൂപ വീതവും ധനസഹായം പ്രധാനമന്ത്രി പ്രഖ്യാപിച്ചു. എസ്.ഡി.എര്‍.എഫില്‍ പെടുത്തി 500 കോടി രൂപയുടെ അടിയന്തര സഹായം സംസ്ഥാനത്തിന് ഉടന്‍ ലഭ്യമാക്കുമെന്നും അദ്ദേഹം ഉറപ്പുനല്‍കി. വെള്ളപ്പൊക്കം ഉയര്‍ത്തുന്ന വെല്ലുവിളിയെ അതിജീവിച്ച് ഗുജറാത്തിലെ ജനതയും ഗവണ്‍മെന്റും കൂടുതല്‍ കരുത്തോടെ സജീവമാകുമെന്നു പ്രധാനമന്ത്രി ആത്മവിശ്വാസം പ്രകടിപ്പിച്ചു. ബുദ്ധിമുട്ടുകളെ നേരിടാന്‍ സംസ്ഥാനത്തെ ജനങ്ങള്‍ക്കൊപ്പം കേന്ദ്ര ഗവണ്‍മെന്റ് നിലകൊള്ളുമെന്ന് അദ്ദേഹം ഉറപ്പുനല്‍കുകയും ചെയ്തു.
ഏഷ്യന്‍ കോണ്‍ഫെഡറേഷന്‍ വനിതാ ബോക്‌സിംഗ് ചാമ്പ്യന്‍ഷിപ്പില്‍ സ്വര്‍ണ്ണം നേടിയ മേരി കോമിന് പ്രധാനമന്ത്രിയുടെ അഭിനന്ദനം

ഏഷ്യന്‍ കോണ്‍ഫെഡറേഷന്‍ വനിതാ ബോക്‌സിംഗ് ചാമ്പ്യന്‍ഷിപ്പില്‍ സ്വര്‍ണ്ണം നേടിയ മേരി കോമിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘എ.എസ്.ബി.സി. ഏഷ്യന്‍ കോണ്‍ഫെഡറേഷന്‍ വനിതാ ബോക്‌സിംഗ് ചാമ്പ്യന്‍ഷിപ്പില്‍ സ്വര്‍ണ്ണം കരസ്ഥമാക്കിയതിന് മേരി കോമിനെ അഭിനന്ദിക്കുന്നു. നിങ്ങളുടെ നേട്ടം ഇന്ത്യയെ ആഹ്ലാദഭരിതമാക്കി’. പ്രധാനമന്ത്രി പറഞ്ഞു.
സമുദ്ര സമ്പദ്‌വ്യവസ്ഥയില്‍ ഇന്ത്യയും സെയ്‌ഷെല്‍സും തമ്മില്‍ സഹകരിക്കുന്നതിനുള്ള ധാരണാപത്രത്തിന് അനുമതി

സമുദ്ര സമ്പദ്‌വ്യവസ്ഥയില്‍ ഇന്ത്യയും സെയ്‌ഷെല്‍സും തമ്മില്‍ ഒപ്പ് വച്ച സഹകരണ ഉടമ്പടിക്ക് മുന്‍കാല പ്രാബല്യത്തോടെ അനുമതി നല്‍കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ഇന്ന് ചേര്‍ന്ന കേന്ദ്ര മന്ത്രിസഭായോഗം തീരുമാനിച്ചു. ഇക്കഴിഞ്ഞ ഓഗസ്റ്റ് 26ന് സെയ്‌ഷെല്‍സ് പ്രസിഡന്റിന്റെ ഇന്ത്യ സന്ദര്‍ശനത്തിനിടെയായിരുന്നു ഉടമ്പടി ഒപ്പുവച്ചത്. സുസ്ഥിര വികസനത്തിനും സാമ്പത്തിക ആവശ്യങ്ങള്‍ക്കും സമുദ്രാധിഷ്ഠിത വിഭവങ്ങളുടെ ശാസ്ത്രീയ പര്യവേഷണത്തിനും വിനിയോഗത്തിനും ഇരു രാജ്യങ്ങളും തമ്മിലുള്ള സഹകരണത്തിനുള്ള നടപടി ക്രമങ്ങളും, സംവിധാനവും ഉറപ്പുവരുത്തുന്നതാണ് ഈ ഉടമ്പടി. ഇന്ത്യയും സെയ്‌ഷെല്‍സും തമ്മിലുള്ള തന്ത്രപരമായ സഹകരണം വര്‍ദ്ധിപ്പിക്കുന്നതിനും ഇതു വഴിതെളിക്കും.